
\\serveris\BIURO INFO\1. FIRMINIS STILIUS IR SABLONAI\2. Logotipas\PPMI Group\PPMI logo OK-03.tif

SANTRAUKA

SANTRAUKA

EUROPOS PAGALBOS LABIAUSIAI SKURSTANTIEMS ASMENIMS FONDO VEIKSMŲ PROGRAMOS IŠANKSTINIS VERTINIMAS

2014 m. rugpjūčio 19 d.

# SANTRAUKA

2014–2020 m. laikotarpiu Europos pagalbos labiausiai skurstantiems asmenims fondo (toliau – Fondas) teikiama parama yra viena iš naujų Europos Komisijos (toliau – EK) pasiūlytų priemonių, kurią įgyvendinant ketinama padėti labiausiai skurstantiems žmonėms išbristi iš skurdo. Fondas remia nacionalines nefinansinės pagalbos sistemas, nukreiptas į maisto ir itin didelio materialinio nepritekliaus mažinimą, papildydamas ES struktūrinių fondų ir kitų ES ir nacionalinių politikų intervencijas, skirtas mažinti įvairių formų skurdą ir skatinti labiausiai skurstančių asmenų socialinę įtrauktį. Taip siekiama prisidėti prie strategijos „Europa 2020“ tikslo iki 2020 m. sumažinti skurdą arba skurdo riziką patiriančių žmonių skaičių bent 20 milijonų įgyvendinimo.

Pagrindinis Europos pagalbos labiausiai skurstantiems asmenims fondo 2014–2020 m. veiksmų programos (toliau – VP) išankstinio vertinimo tikslas buvo pagerinti Europos pagalbos labiausiai skurstantiems asmenims veiklos planavimo ir įgyvendinimo kokybę Lietuvoje 2014–2020 m. laikotarpiu. Atsižvelgiant į tai, kad 2014–2020 m. laikotarpiu Lietuvoje planuojama rengti vadinamojo VP I tipo veiksmų programą, išankstinio vertinimo metu buvo įvertintas VP indėlis siekiant „Europa 2020“ tikslo sumažinti žmonių, kurie gyvena skurde arba kuriems gresia skurdas ir socialinė atskirtis, skaičių; programos vidaus nuoseklumas ir ryšys su kitomis susijusiomis finansinėmis priemonėmis; numatytų išteklių derėjimas su veiksmų programos tikslais; nustatytų produkto rodiklių indėlis siekiant rezultatų, taigi ir Fondo tikslų; visų suinteresuotųjų šalių dalyvavimas; veiksmų programos stebėsenos ir duomenų, reikalingų vertinimui, rinkimo tvarkos tinkamumas. Remiantis atlikta analize, buvo suformuluotos rekomendacijos dėl veiksmų programos, jos administravimo sistemos bei institucijų ir pareiškėjų administracinių gebėjimų, į kurias daugiausiai buvo atsižvelgta tobulinant VP projektą ir rengiantis jį pateikti EK.

Svarbu yra tai, kad Fondo veiksmų programos išankstinio vertinimo metu be kitų aspektų turėjo būti paaiškinta intervencijų logika arba pokyčių teorija: kaip konkretūs veiksmai prisidės siekiant iškeltų tikslų ir rezultatų, efektyviai panaudojant Fondo lėšas. Lietuvos Nacionalinėje reformų darbotvarkėje nustatyta, kad Lietuva iki 2020 m. sieks skurdą ir socialinę atskirtį arba jų riziką patiriančių asmenų skaičių sumažinti 170 tūkstančių, kas sudaro apie 15 proc. Lietuvos gyventojų, kuriems gresia skurdas ir socialinė atskirtis. Vertinimo metu atlikta statistinių duomenų analizė parodė, kad skurdo ir socialinės atskirties problema Lietuvoje visų pirma yra susijusi su nepakankamomis pajamomis ir mažu užimtumo lygiu, dėl kurių blogėja ir gyvenimo sąlygos. Todėl didžiausią potencialą, siekiant strateginių skurdo mažinimo tikslų, turi užimtumo ir socialinės įtraukties skatinimo bei viešųjų paslaugų prieinamumo didinimo veiklos, taip pat efektyvi piniginės socialinės paramos sistema. Savo ruožtu Fondo remiami veiksmai gali tik netiesiogiai paveikti sunkaus materialinio nepritekliaus rodiklį, palengvindami didelį materialinį nepriteklių patiriančių asmenų gyvenimo sąlygas, sumažindami jų išlaidas maisto produktams ir / ar būtinojo vartojimo prekėms arba leisdami žmonėms dėl gautos nefinansinės paramos sutaupytas lėšas panaudoti kitoms reikmėms.

Išankstinio vertinimo metu buvo nustatyta, kad pasirinktos finansuoti veiklos – pagalba maisto produktais ir būtinojo vartojimo prekėmis – atitinka situacijos analizėje nustatytas problemas ir turi potencialą palengvinti itin didelį skurdą patiriančių asmenų padėtį. Tačiau buvo rekomenduota VP tekste detaliau pristatyti, kaip bus teikiama Fondo remiama pagalba būtinojo vartojimo prekėmis (higienos priemonėmis), taip pat kaip Fondo remiamas veiklas papildys iš kitų šaltinių finansuojami veiksmai. Atsižvelgiant į šią pastabą, VP projekte buvo pateikta informacija apie partnerių organizacijų ne Fondo lėšomis įgyvendinamas papildomas veiklas (konsultacijas ir kitą pagalbą paramos gavėjams), kurios gali prisidėti sprendžiant skurdą sukeliančias priežastis ir įtraukiant tikslinės grupės atstovus į užimtumo ir socialinės įtraukties skatinimo veiksmus, tarp jų ir remiamus Europos socialinio fondo lėšomis.

Fondo veiksmų programai įgyvendinti numatyta virš 90 mln. eurų, iš kurių apie 62 proc. planuojama skirti maisto produktams, o 33 proc. – būtinojo vartojimo prekėms įsigyti. Atsižvelgiant į tai, kad vienintelis VP projekte minimas kiekybinis rodiklis yra iki 300 tūkst. per vieną dalinimą paramą gavusių asmenų, galima daryti prielaidą, kad per metus vienam asmeniui paremti maisto produktais ir būtinojo vartojimo prekėmis planuojama skirti nuo 40 iki 45 eurų. Tad galima daryti išvadą, kad VP biudžetas yra pakankamas programos tikslui – palengvinti didelį materialinį nepriteklių patiriančių asmenų situaciją, teikiant paramą maisto produktais ir būtinojo vartojimo prekėmis, – pasiekti. Tačiau tai, ar tokio finansavimo pakaks numatytiems rezultatams pasiekti, priklausys tiek nuo dalinimų skaičiaus (planuojami 4–5 dalinimai per metus), tiek nuo per vieną dalinimą paskirstomo maisto produktų ir būtinojo vartojimo prekių kiekio. Išankstinio vertinimo analizė taip pat parodė, kad veiksmų programos įgyvendinimo efektyvumui ir rezultatų pasiekimui įtakos gali turėti Fondo administravimo sistemos ir projektų vykdytojo bei partnerių organizacijų pajėgumai tinkamai planuoti ir įgyvendinti veiklas. Be to, Fondo veiksmų programos įgyvendinimą ir nustatytus rodiklius gali paveikti ir tokie išorės veiksniai kaip kitų nacionalinių ir ES remiamų programų įgyvendinimas, socialinės piniginės paramos sistemos reformos, ekonomikos ciklas.

Nors funkcijų ir atsakomybės pasiskirstymas tarp už VP įgyvendinimą atsakingų institucijų bus nustatytas tik patvirtinus veiksmų programą, jau VP rengimo etapu buvo suformuotas Stebėsenos komitetas, į kurio sudėtį buvo įtraukti valstybės institucijų, savivaldybių bei nevyriausybinių organizacijų, dirbančių skurdo mažinimo srityje, atstovai. Taip šalia kitų partnerystės formų (apskritojo stalo diskusijų, apklausos, viešųjų konsultacijų) buvo siekiama į VP rengimo procesą kuo labiau įtraukti suinteresuotąsias puses bei sukurti prielaidas sėkmingam partnerystės principo įgyvendinimui ateityje. Planuojama, kad Stebėsenos komitetas svarstys VP įgyvendinimo metines ir galutinę ataskaitas, projektų įgyvendinimo rezultatus, Stebėsenos komiteto nariai galės teikti pasiūlymus dėl VP įgyvendinimo tobulinimo. Tačiau tam, kad Stebėsenos komitetas tinkamai atliktų savo funkcijas, jam turi būti pateikiama aktuali ir patikima VP įgyvendinimo stebėsenos informacija. Atsižvelgiant į išankstinio vertinimo rekomendaciją, VP buvo numatyta galimybė techninės paramos lėšomis įdiegti informacinę VP įgyvendinimo stebėsenos sistemą, kuria galės naudotis tiek Fondo paramą administruojančios institucijos, tiek projekto vykdytojas ir partneriai, teikdami duomenis apie projektų įgyvendinimą ir rezultatus.

Nors pagrindinės už VP įgyvendinimą atsakingos institucijos turi nemažai patirties administruojant kitas ES lėšomis finansuojamas priemones, Europos pagalbos labiausiai skurstantiems asmenims fondo veiksmų programos įgyvendinimas reikalauja papildomų žmogiškųjų išteklių tiesioginėms su VP įgyvendinimu susijusioms veikloms vykdyti. Planuojama, kad vykdant VP lėšomis remiamas veiklas, produktus ir prekes viešųjų pirkimų būdu centralizuotai įsigis viešojo sektoriaus organizacija, kuri vėliau šiuos produktus ir prekes paskirstys partnerių organizacijoms. Toks centralizuotas VP veiklų įgyvendinimo organizavimas užtikrina, kad partnerių organizacijos nepatiria papildomos administracinės naštos, kuri būtų neišvengiama tuo atveju, jei kiekviena iš jų savarankiškai įgyvendintų projektą. Kita vertus, daliai savivaldybių Fondo remiamų veiklų įgyvendinimas yra visiškai nauja funkcija, tad jos susiduria ne tik su nenumatytų sąnaudų Fondo remiamoms veikloms administruoti, bet ir su žmogiškųjų pajėgumų administruoti teikiamą paramą stokos problemomis. Atsižvelgiant į egzistuojančias administracinių gebėjimų spragas, teigiamai yra vertinamos VP projekte numatytos iš techninės paramos lėšų finansuoti tinkamos išlaidos, tarp kurių yra ir išlaidos atlyginimams, darbuotojų įgūdžiams tobulinti ir partnerių organizacijoms stiprinti. Šios priemonės atitinka administracinių gebėjimų ir žmogiškųjų išteklių pajėgumų stiprinimo poreikius ir sudaro prielaidas efektyviai įgyvendinti Fondo veiksmų programą.